ขีดเส้นใต้ไว้ข้างฝา รัฐบาลไม่ไล่ล่าภาษี
“กิตติรัตน์” ลั่นไม่ห่วงการลดภาษีทำให้รายได้รัฐพลาดเป้า ยันไม่ได้ตั้งเป้าไล่ล่าไว้สูงเกินไป
4 ธ.ค. 2555

“กิตติรัตน์” ลั่นไม่ห่วงการลดภาษีทำให้รายได้รัฐพลาดเป้า ยันไม่ได้ตั้งเป้าไล่ล่าไว้สูงเกินไป
นายกิตติรัตน์ ณ ระนอง รองนายกรัฐมนตรีและ รมว.คลัง ยืนยันว่า ไม่รู้สึกเป็นห่วงกับสถานการณ์การจัดเก็บรายได้ของรัฐบาลในปีงบประมาณ 2556 นี้ เนื่องจากทิศทางของภาวะเศรษฐกิจที่ดีขึ้น ซึ่งได้ส่งสัญญาณมาตั้งแต่ครึ่งหลังของปีนี้ โดยเฉพาะในช่วงไตรมาส 4 จะมีการขยายตัวสูงเป็นพิเศษจาก 3 ไตรมาสแรก รวมถึงภาษีที่ได้จากการจำหน่ายรถยนต์
รมว.คลัง กล่าวว่า แม้ว่าการจัดเก็บรายได้ของรัฐบาล หรือกรมสรรพากร จะได้รับผลกระทบจากการปรับลดภาษีเงินได้นิติบุคคลตามนโยบายรัฐบาลก็ตาม โดยเฉพาะการปรับลดภาษีเงินได้นิติบุคคลลงเหลือ 20% ในปีหน้า จากการปรับลดภาษีเงินได้นิติบุคคลในปีนี้เหลือ 23% ซึ่งเท่ากับว่าปีหน้าปรับลดลงเพียง 3% หรือถ้าคิดจากฐานภาษีเท่ากับว่าลดลง 1 ใน 4 ดังนั้น ในแง่ผลกระทบของรายได้จากการปรับลดภาษีเงินได้นิติบุคคลในปีหน้าจึงน้อยกว่าปีนี้ อีกทั้งผลการจัดเก็บรายได้ในปีงบประมาณ 2555 ที่ผ่านมาเป็นไปตามเป้าหมาย จึงไม่น่ากังวลแต่อย่างใด
นอกจากนี้ นายกิตติรัตน์ ยืนยันว่า รัฐบาลไม่ได้ตั้งเป้าการจัดเก็บรายได้ของสรรพากรไว้สูง เพราะจะทำให้เศรษฐกิจหดตัว และที่ผ่านมาได้ประกาศนโยบายขาดดุลต่อสภา ไว้ว่าจะเป็นระดับใด ซึ่งถ้าเก็บมากไปการขาดดุลงบประมาณจะผิดเป้าหมาย
“เราไม่คิดว่าเก็บภาษีมากจะเป็นความสำเร็จอะไร เก็บให้ตรงเป้าก็พอ เราก็ไม่ได้ตั้งเป้าการจัดเก็บรายได้ของสรรพากรไว้สูง ถ้าเก็บมากไปก็จะทำให้เศรษฐกิจหดตัว” นายกิตติรัตน์ กล่าว
ก่อนหน้านี้ กรมสรรพากรแสดงความกังวลเกี่ยวกับการจัดเก็บรายได้ของกรมสรรพากรที่เพิ่มขึ้นจากปีก่อนหน้า 9%